2. melléklet a …………/2026. (II. 26.) határozathoz

Települési könyvtárak munkatervének sablonja


1. Rövid összefoglaló (trendek, körülmények) 
Jelen állás szerint folyamatosan szolgáltatunk ez évben is, a nyár egy részén a szokásos részleges nyitvatartást tervezzük, illetve karácsony környékén néhány nap pihenőt. Munkánkban az elért eredményeket szeretnénk megtartani, lehetőség szerint tovább javítani, ami komoly kihívást, sok szervezést jelent. Az olvasóvá nevelésre külön figyelmet kívánunk fordítani, már egészen kicsi kortól megszerettetni előbb a könyvtárt, majd a könyveket. Rendszeresen akadnak jó ötletek-elképzelések, melyek megvalósítása révén új használókra lelhetünk. Rendezvényeink sokszínűségét is igyekszünk megtartani, sőt, bővíteni kívánjuk. Lényeg, hogy mindig élet legyen a könyvtárban, és mindenki elégedett legyen szolgáltatásainkkal, intézményünkkel, továbbra is jó hírünk legyen a városban.
A Zsinagógakönyvtárak II. Baráti Találkozójának megrendezését vállaltam, így ősszel nálunk vendégeskednek egykori zsidó templomban, vagy annak helyén létesített épületben működő könyvtárak vezetői-dolgozói.

2. Szervezeti változások és kompetenciafejlesztés 
Könyvtárunk szervezeti keretein belül a szakmai állományban január 31-ével történt már nyugállományba vonulás, a távozó dolgozó pótlását mindenképpen szeretnénk. Egy gyermekkönyvtárosunk a Pécsi Tudományegyetem Bölcsészettudományi Kara könyvtár- és információtudomány MA képzésén júniusban végez. A felnőtt részleg két munkatársa is a Könyvtári Intézet által szervezett akkreditált képzésen kíván részt venni. A nyáron Kecskeméten tartandó hagyományos vándorgyűlésen nagyobb létszámban tervezünk megjelenni. Év közben kisebb szakmai rendezvényeken is részt kívánunk venni, személyesen, vagy online. A Magyar Könyvtárosok Egyesülete Bács-Kiskun Megyei Szervezete évi két taggyűlésén képviseltetjük magunkat.

3. Infrastruktúra 
A felnőtt részleg épületére, az egykori zsinagógára is nagyon ráférne már a felújítás 40 év után, de műemlék lévén, ez nem könnyű, arról nem is szólva, hogy a várható költségek okán csak egy jelentős mértékű központi pályázat-támogatás révén valósulhatna meg. Így viszont „viszi a pénzt” a rezsi, magas a gázszámla, „cserében” időnként fáznak az olvasók és a dolgozók is, nyáron nagy hőségben ugyanakkor fullasztó a megrekedő levegő. Kisebb helyreállításra, kárelhárításra, balesetveszély megelőzésre már most is szükség lenne. Januárban a pincében található vizesblokk környezetének szigetelése megtörtént, a terület tisztasági festése is napokon belül lezajlik. 
Raktározási gondjaink megoldására szükség esetén a Ganztól kapunk segítséget.

4. Gyűjteményi információk  
Költségvetésünkben változatlan összeg szerepel dokumentumbeszerzésre, ehhez jön majd még az érdekeltségnövelő támogatás, illetve az adó 1%-a. A könyvárak csökkenése sajnos nem várható. Igyekszünk beosztani-elosztani a keretet, hogy elegendő legyen. Ha mégsem, alapítványunk ebben is segíthet. A dokumentumok apasztása folyamatosan zajlik majd ez évben is, már csak tereink szűkössége okán is. A gyűjteményfeltárás továbbra is teljeskörű lesz. 

5. Digitalizálás, állományvédelem 
A helyi periodikák állományvédelmi köttetése minden évben megtörténik, idénre is tervezzük, ennek összege szerepel költségvetésünkben. A helyismereti anyagok (elsősorban aprónyomtatványok, fényképek) digitalizálása folyamatosan zajlik most is.

6. Helyben és távolról elérhető szolgáltatások
Kutató gépünkön korábban mikrofilmről digitalizált helyi periodikák tanulmányozhatók. A megszokott adatbázisok (Arcanum, NAVA) továbbra is elérhetők intézményünkben. Honlapunkon a Jadox szoftver segítségével helyismereti anyagainkból készült Digitális könyvtár kínálatát ez évben is folyamatosan bővíti munkatársunk. Ugyancsak távolról elérhető a beszámolóban említett EPA, benne a digitalizált helyi újságokkal. A Bajai Könyvtár Youtube-csatornát folyamatosan bővítjük a megtekinthető rendezvények felvételeivel.

7. Közösségi szolgáltatások (rendezvények, klubok, képzések, kiállítások) 
Felnőtt rendezvénykínálatunk bőséges és sokrétű, a rövidebb-hosszabb ideje működő sorozatok idén is folytatódnak, de természetesen mindig akadnak új témák és előadók. Az most már biztosnak tűnik, hogy a „Fényképezőgéppel a világ körül” c. képes úti beszámolókat duplázni kell, mert az érdeklődők száma meghaladja az engedélyezett befogadóképességünket. Klubfoglalkozásaink is széles választékot kínálnak. A gyermekrészleg is mindig kitalál újdonságokat, amivel idecsábíthatja a kisebb és nagyobb gyermekeket egyaránt. Kiállításaink folyamatosan cserélődnek mindkét részlegben.
Dolgozunk teljes erővel, igyekszünk a szakmai és a magunk által megszabott folyamatos minőségi elvárosoknak, és még inkább olvasóink-látogatóink igényeinek megfelelni. Ezt szolgálja nagyon népszerű szabadulószoba játékunk, valamint két tervezett nyári táborunk is. A Ganz szerződés lejártával munkatársnőm könyvtári podcast-ek készítését tervezi. A Bajai Könyvfutár házhozszállítás szolgáltatásunkat népszerűsíteni és bővíteni kívánjuk. 

8. Minőségirányítás 
Munkánkat továbbra is a könyvtári minőségirányítás korszerű szempontjai szerint végezzük, betartva szabályzatainkban rögzített feladatainkat. Honlapunkon elérhetőek a szabályzatok, az esetleges változásokat követően rögtön frissülnek a könyvtári alapdokumentumok (SZMSZ és részei). Mindent megteszünk intézményünk megszólíthatósága érdekében: a honlapon megtalálható minden munkatárs elérhetősége, feliratkozási lehetőség van a könyvtár hírlevelére, valamint rendezvényeinkre is. Panaszkezelési rendszerünket a szervezeti integritást sértő események eljárásrendje foglalja magában, ez a dokumentum is hozzáférhető a weblapon. A munkaértekezletek, valamint a közös üzenetlista alkalmat adnak a dolgozóknak az ötleteik, javaslataik bemutatására, megvitatására, illetve a folyamatos kapcsolattartásra. Az értekezleteken hangfelvétel készül, mely szöveges formában leírva megtalálható a szerveren. A munkatársak munkaköri leírásait időről-időre aktualizáljuk, amikor szükséges. A hosszú távú cél továbbra is az, hogy a könyvtár mindennapjaiba beépüljön a minőségirányítási szemlélet. 
A könyvtári irányokat nyomon követjük, a könyvtári szakirodalmat olvassuk, a hazai könyvtári közéletben aktívan jelen vagyunk, a tapasztalatokat felhasználjuk mindennapi működésünkben.
Különösen figyelünk idén is szolgáltatásaink sokrétűségére, olvasóink-használóink igényeinek változásaira, azok újragondolásával igyekszünk új szolgáltatásokat nyújtani, pl. új klubfoglalkozásokat, rendezvényeket szervezni, illetve segítjük csoportjaink működését. A könyvbeszerzésnél is olvasóink elvárásainak igyekszünk megfelelni.

9. Partnerségi együttműködések és önkéntesség 
[bookmark: _Hlk221264945]Együttműködést jelen pillanatban nem tervezünk, de év közben bármi történhet. Az ország több könyvtárával meglévő jó kapcsolatunkat a jövőben is ápolni kívánjuk, akárcsak a határontúliakkal. Az MNÁMK könyvtárával is tervben van a további együttműködés. Közösségi szolgálatos tanulókat idén is várunk a kötelező 50 óra letöltésére.



10. PR/marketing/kommunikáció terv 
Írott és elektronikus sajtómegjelenésünkben idén is folyamatosságot várok, ennek jegyében az eddig eltelt bő egy hónap alatt is már többször hírt adtak rólunk. Hírleveleink is működnek, a közösségi odalakon is intenzíven jelen vagyunk-leszünk.

11. Aktualitások 
A mohácsi vész 500. évfordulója, valamint II. Rákóczi Ferenc születésének 350. évfordulója kapcsán mindenképpen tervezünk előadást, kiállítást, illetve akár irodalmi formában is foglalkozunk majd a két eseménnyel.  

Baja, 2026. február 18.	

